ตำหนิเป็นขั้นบันได
โดย...สปาย008
10 ต.ค. 2558

โดย...สปาย008
ป่วนกันทั้งกระทรวงการคลังเลยจ้า
จะเรื่องอะไรซะอีก ถ้าไม่ใช่ข้อมูลเรื่องภาษีที่ดินที่หลุดออกมาว่ารัฐบาลเตรียมเสนอเก็บภาษีในวันที่ 1 ม.ค. 2560 แถมมีอัตราพร้อมสรรพว่าจะเก็บเป็นขั้นบันได โดยจะเก็บภาษีจากราคาประเมิน เช่น ภาษีที่ดินเพื่อเกษตรกรรม 0.2% ภาษีที่ดินเพื่ออยู่อาศัย 0.3% ภาษีที่ดินเพื่อการพาณิชย์ หรืออุตสาหกรรม 1% และภาษีที่ดินรกร้างว่างเปล่า ช่วง 1-3 ปีแรก จะเก็บภาษี 1% ในช่วง 4-6 ปี เก็บเพิ่มเป็น 2% และปีที่ 7 เป็นต้นไป เสียภาษี 3%
พออัตราภาษีหลุดออกมาปุ๊บ นายกฯ บิ๊กตู่ พล.อ.ประยุทธ์ จันทร์โอชา ก็เชิญ อภิศักดิ์ ตันติวรวงศ์ รมว.คลัง ไปพบปั๊บ เมื่อพอขุนคลังกลับถึงกระทรวงปุ๊บ ก็ขอเชิญ สมชัย สัจจพงษ์ ปลัดกระทรวงการคลัง เข้าพบปั๊บ
และเมื่อปลัดคลังออกมาจากห้อง รมว.ปุ๊บก็ขอเชิญ กฤษฎาจีนะวิจารณะ ผู้อำนวยการสำนักงานเศรษฐกิจการคลัง (สศค.) พบปั๊บ
เรื่องที่นายกฯ บิ๊กตู่ ผู้อยู่บนยอดพีระมิด ซีเรียส คือ เรื่องยังไม่สิ้นสุด แต่หลุดออกไปได้ยังไง จึงเกิดมหกรรมตำหนิเป็นขั้นบันได้ไล่ๆ กันลงมา เหมือนอัตราภาษีที่ดินใหม่เลย คริคริ